በሕዳሴው ግድብ ብሔራዊ መግባባትን ለማጠናከር የግንዛቤ መፍጠሪያ አውደ ርዕይ ተዘጋጀ
የታላቁ ሕዳሴ ግድብ ግንባታ ህዝባዊ ተሳትፎ አስተባባሪ ብሔራዊ ምክር ቤት ጽሕፈት ቤት እና የአዲስ አበባ ዩኒቨርሲቲ ፕሬስ በመተባባር በታላቁ ሕዳሴ ግድብ ላይ ያለውን ብሔራዊ መግባባት ይበልጥ ለማጠናከር ያለመ የንባብ፣ መፅሐፍትና አውደርዕይ ሽያጭ ማዘጋጀታቸውን ገለጹ፡፡“ታላቁ የሕዳሴ ግድብና ንባብ” በሚል መሪ ቃል በአዲስ አበባ ዩኒቨርሲቲ ዋናው ግቢ በተዘጋጀው መድረክ ከአንደኛ ደረጃ  ተማሪዎችን ጨምሮ በርካታ የዩኒቨርሲቲው ማህበረሰብ አውደርዕዩን እየጎበኙት እንደሆነ ታውቋል፡፡በመድረኩ ላይ በአምባሳደር ኃይሉ ወልደጊዮርጊስ “የዓባይ ውሃ ሙግት” በሚል ርዕስ ያሳተሙት መጽሐፍ ዶክተር የዕቆብ አርሳኖን በተገኙበት ለውይይት ቀርቦ በታላቁ ሕዳሴ ግድብ ዙሪያ የተፈጠረውን ግንዛቤ የሚያዳብር ሐሳብ ተሰንዝሯል፡፡የምክርቤቱ ከፍተኛ የፕሮጄክት ማኔጅመንትና አካባቢ ጥበቃ ባለሙያ አቶ መልኬ ሽባባው እንደገለጹት “ንባብ አዕምሮን፣ ታላቁ ሕዳሴ ግድብ ደግሞ ሀገርን ያበለፅጋ” በሚል መነሻ ሐሳብ አውደርዕዩ እንደተዘጋጀና በቀጣይም በሌሎች ዩኒቨርሲቲዎች ተመሳይ መድረክ ለማዘጋጀት ታቅዷል፡፡የዩኒቨርሲቲው የፕሬስ አስተዳዳሪ አቶ በላይነህ ታዬ በበኩላቸው አውደርዕዩ የንባብ ባሕልን ለማሳደግ የሚደረገውን ጥረት አጋዥ እንደሆነና በተለይም አንባቢውን ከሻጮች ጋር ለማገናኘት መልካም አጋጣሚ እንደፈጠረ አስረድተዋል፡፡ዩኒቨርሲቲው አስካሁን ከ118 ባለይ መፅሐፍትን እንዳሳተመና በቀጣይም በተለይ ገበያ ላይ ያልዋሉ የታሪክ፣ የምርምርና የማጣቀሻ መፅሐፍትን በማሳተም የዓዕምሮ ልማት ላይ ይበልጥ ለመስራት ዝግጅቶችን እያከናወን እንደሆነ አቶ ባለይነህ አክለው ገልጸዋል፡፡ሕዳር 25፣2010 ዓ.ም.  የተከፈተው አውደርዕይ እስከ ነገ ድረስ ክፍት እንደሆነና ጎብኝዎች በነፃ እንዲሳተፉ አቶ በላይነህ ጥሪያቸው አቅርበዋል፡፡